Diari Oficial de la Generalitat Valenciana


Sumari del DOGV 5028, del 15-06-2005 (2005/6190)

Informació pública de les bases que regiran la convocatòria per a proveir en propietat quatre places d'agents de la policia local.
----------------------------------------------------------------------------------------------------------------------------------

### Dades del document

Número de DOGV
:   5028

Data del DOGV
:   15-06-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/6190


Data del document
:   10-05-2005

Organisme emissor
:   Ajuntament de Sueca

Tipus de document
:   Convocatòria

Descriptors 

:   * Sueca
    * concurs administratiu
    * administració local
    * policia

Informació pública de les bases que regiran la convocatòria per a proveir en propietat quatre places d'agents de la policia local. [2005/F6190]
  
És objecte de les presents bases, aprovades per la Junta de Govern Local de data 18 d'abril de 2005, la provisió en propietat de quatre places d'agents de la policia local, de l'escala d'administració especial, subescala: serveis especials, classe: policia local i els seus auxiliars, grup C de titulació de l'article 25 de la Llei 30/1984, de 2 d'agost, de Mesures per a la Reforma de la Funció Pública, i 21 de la Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana, de les quals tres seran proveïdes per torn lliure i una per torn de mobilitat.
  
Igualment es cobriran les vacants que pogueren produir-se fins a la conclusió del procediment de selecció.
  
El procediment selectiu serà el d'oposició per al torn lliure i concurs per al torn de mobilitat.
  
En el present procés selectiu que es duga a terme, entre els aspirants que després de la realització de tots els exercicis, els superen i no aconseguisquen plaça, es constituirà borsa de treball per a possibles substitucions. La borsa de treball vigent serà l'últim procés selectiu realitzat per a cobrir places en propietat, sempre que s'adeqüe al que establix l'acord de la Comissió de Govern en sessió ordinària celebrada el dia 26 de novembre de 2001, pel qual s'aprovaven els criteris a seguir en l'aplicació de les borses de treball, i modificació d'este acord aprovat per la Comissió de Govern en sessió de 17 de novembre de 2003, així com els posteriors que es puguen adoptar amb relació als referits criteris. Respecte a les borses de treball que es constituïsquen, en cas d'empat en la puntuació final obtinguda entre els aspirants inclosos, l'empat serà resolt per mitjà de la realització d'una prova pràctica sobre les tasques pròpies del lloc.
  
Normes generals
  
1. Places màximes a proveir
  
El tribunal no podrà declarar que ha superat el procés selectiu un número d'aspirants superior al de places convocades.
  
La vacant convocada per torn de mobilitat que poguera quedar deserta incrementarà les que hagen de ser proveïdes per oposició lliure.
  
2. Requisits dels aspirants
  
Per a ser admés al present procés selectiu per a l'accés a la funció pública local, serà necessari reunir els següent requisits, referits al dia en què finalitze el termini de presentació d'instàncies:
  
2.1. Per al torn lliure:
  
a) Tindre la nacionalitat espanyola.
  
b) Estar en possessió del títol de Batxiller Superior, Formació Professional de segon grau o equivalent o complides les condicions per a obtindre'l en la data en què finalitze el termini de presentació d'instàncies, l'equivalència haurà de ser reconeguda com a tal per l'administració competent en cada cas concret i degudament acreditada en este sentit pels aspirants.
  
c) No patir cap malaltia o defecte físic que impedisca l'exercici de les corresponents funcions d'acord amb el quadre d'exclusions mèdiques establides en l'annex II i tindre una estatura mínima d'1,65 metres per als homes i 1,60 metres per a les dones.
  
d) Tindre complits 18 anys sense excedir l'edat de 30 anys. Només als efectes de l'edat màxima, es compensarà el límit amb els serveis prestats anteriorment a l'administració local, escala: administració especial, subescala: serveis especials, classe: policia local i els seus auxiliars.
  
e) No haver sigut separat per mitjà d'expedient disciplinari del servei de l'estat, de les comunitats autònomes o de les entitats locals, ni trobar-se inhabilitat per a l'exercici de les funcions públiques.
  
f) Estar en possessió dels permisos que habiliten per a la conducció de vehicles de les classes B i A que permeta la conducció de motocicletes amb unes característiques de potència que no sobrepassen els 25 kW o una relació potència/pes no superior a 0,16 kW/kg.
  
2.2. Per al torn de mobilitat:
  
a) Ser funcionari de carrera integrat en la subescala de serveis especials, policia local, de qualsevol dels municipis de la Comunitat Valenciana amb la categoria d'agent de la policia local.
  
b) Haver exercit almenys dos anys com a funcionari de carrera en el lloc de treball des del qual concursa en propietat.
  
c) Que els falte més de cinc anys per al passe a la situació de segona activitat.
  
d) No patir cap malaltia ni cap defecte físic que li impedisca el normal exercici de les funcions pròpies de la categoria de policia local, de conformitat amb el quadre d'exclusions mèdiques establides en l'annex II d'estes bases.
  
e) No trobar-se suspés, ni inhabilitat en ferm, per a l'exercici de funcions públiques. De produir-se la suspensió o la inhabilitació amb posterioritat a la resolució del concurs de mobilitat, per un procediment iniciat amb anterioritat a la data de la convocatòria del concurs, s'entendran anul·lades totes les actuacions respecte a l'aspirant.
  
f) Estar en possessió dels permisos que habiliten per a la conducció de vehicles automòbils i motocicletes destinats al servei d'urgència o emergències.
  
3. Forma i termini de presentació d'instàncies
  
Les instàncies per a sol·licitar prendre part en la present convocatòria es dirigiran a l'alcalde president de l'Ajuntament de Sueca, i es presentaran al Departament d'Informació i Atenció Ciutadana (DIAC), o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Igualment es podrà utilitzar la instància model que confeccionarà el Servei de Personal, i seran facilitades en el DIAC durant un termini de 20 dies hàbils a partir de l'endemà de la publicació de l'extracte d'esta convocatòria en el Butlletí Oficial de l'Estat.
  
A la instància s'acompanyarà:
  
a) Resguard de l'ingrés bancari efectuat directament o per transferència de l'import dels drets d'examen, que es fixen en 30 euros. Podrà acompanyar-se, si és el cas, resguard del gir postal o telegràfic del seu abonament. En el resguard haurà de fer-se constar la convocatòria a què correspon l'ingrés.
  
Els referits drets d'examen només seran tornats als aspirants que no siguen admesos per falta d'algun dels requisits exigits per a prendre part en el procés de selecció.
  
b) En la instància es farà constar el torn pel qual s'opta, i hauran de presentar aquestos que opten pel torn de mobilitat, el currículum i la documentació acreditativa dels mèrits al·legats per l'aspirant degudament compulsats. No es tindrà en compte cap mèrit que no s'acredite en el moment de la presentació d'instàncies.
  
4. Admissió dels aspirants
  
Per a ser admés a les proves selectives, serà suficient que els aspirants manifesten en les seues instàncies reunir totes les condicions exigides, referides a la data d'expiració del termini de presentació d'instàncies i d'haver abonat els drets d'examen.
  
Expirat aquell, per resolució, es declararà aprovada la llista d'admesos i exclosos, la qual s'adoptarà en atenció al que hagen declarat els aspirants i sense perjuí del que es determina en la base 9. Esta resolució, que es publicarà en el Butlletí Oficial de la Província de València, indicarà el termini de 10 dies per a esmena de defectes pels aspirants exclosos. Igualment, i dins d'este termini es podrà presentar qualsevol reclamació pertinent per part dels interessats.
  
Els errors de fet podran esmenar-se en qualsevol moment, d'ofici o a petició de l'interessat.
  
Si no es produïra cap reclamació, suggeriment o petició d'esmena, la resolució provisional esdevindrà definitiva automàticament. En qualsevol altre cas, resoltes les reclamacions i esmenes, l'autoritat convocant elevarà a definitives les llistes d'admesos i exclosos mitjançant una resolució que es publicarà igualment en el Butlletí Oficial de la Província de València, on s'indicarà la data, lloc i hora del començament de les proves, així com l'ordre de crida dels aspirants.
  
La publicació d'esta resolució serà determinant dels terminis a efectes de possibles impugnacions o recursos.
  
5. Tribunal
  
El tribunal selectiu, estarà integrat pels següents membres, tots estos amb veu i vot:
  
President: el de la corporació o regidor en qui delegue.
  
Secretari: el de la corporació o funcionari de carrera en qui delegue, que actuarà a més com a vocal.
  
Vocals:
  
Un representant designat per la direcció general corresponent de la Conselleria de Justícia i Administració Pública de la Generalitat Valenciana competent en matèria d'administració local.
  
Un representant designat per la direcció general corresponent de la Conselleria de Justícia i Administració Pública de la Generalitat Valenciana competent en matèria de policia local.
  
El regidor delegat de Personal.
  
El cap del cos de la policia local de la corporació convocant o, si no n'hi ha, un funcionari de la corporació d'igual o superior categoria preferentment pertanyent al cos de la policia local.
  
El cap del Servei de Personal.
  
Un funcionari de carrera designat per l'Alcaldia.
  
Un tècnic o expert designat per l'Alcaldia.
  
Dos representants dels treballadors designats per la Junta de Personal de l'ajuntament corresponent.
  
La composició del tribunal inclourà la dels respectius suplents.
  
En cas d'absència del president titular o suplent, correspondrà exercir la presidència al vocal regidor.
  
El nomenament com a membre d'este tribunal es farà públic, en el marc d'estes bases, per resolució de l'Alcaldia.
  
El tribunal no podrà constituir-se ni actuar sense l'assistència, com a mínim, de la meitat dels seus membres titulars o suplents indistintament. Sempre serà necessària la presència del president i del secretari.
  
Als efectes del que disposa el Reial Decret 462/2002, de 24 de maig, el tribunal que actua en esta prova selectiva tindrà la categoria segona de les recollides en aquell, tant de respecte de les assistències dels membres del tribunal com dels seus assessors i col·laboradors.
  
Els membres del tribunal podran ser recusats pels aspirants de conformitat amb el que preveuen els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El tribunal podrà estar assistit per titulats especialistes per a la formulació i qualificació de les proves d'aptitud medicointel·lectual, físiques i per a la prova de valencià, els quals es limitaran a l'exercici de les seues respectives especialitats i col·laboraran amb els tribunals.
  
6. Calendari
  
Prèviament a l'inici de les proves, els aspirants aportaran un certificat mèdic oficial en què es faça constar expressament la seua capacitat per a concórrer a les proves físiques exigides per a l'accés a la categoria d'agent, així com que no es troben impedits o incapacitats per a l'accés a la funció pública.
  
La data, hora i lloc del començament de les proves s'anunciarà en la publicació de la resolució que aprove la llista d'admesos i exclosos, a què es referix la norma quarta anterior.
  
Una vegada començades les proves selectives no serà obligatòria la publicació dels següents anuncis de celebració dels restants exercicis en el Butlletí Oficial de la Província de València. Estos anuncis hauran de fer-se públics pel tribunal en el tauler d'anuncis de la corporació amb 12 hores d'antelació entre les diferents parts de l'exercici de l'oposició.
  
7. Ordre d'intervenció dels aspirants. identificació
  
Els aspirants seran convocats per a cada exercici en crida única perdran el seu dret quan es personen en els llocs de celebració de l'exercici, una vegada s'hagen iniciat les proves o per la seua inassistència, encara que es dega a causes justificades. Tractant-se de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que les proves no hagen finalitzat i l'esmentada admissió no menyscabe el principi d'igualtat amb la resta del personal.
  
L'ordre d'intervenció dels aspirants en aquests exercicis que no es puguen realitzar conjuntament serà l'alfabètic.
  
El tribunal podrà requerir en qualsevol moment als aspirants que acrediten la seua identitat. Estos efectes els aspirants hauran d'anar proveïts del document nacional d'identitat, o un altre document acreditatiu de la seua identitat.
  
8. Relació d'aprovats i curs selectiu
  
8.1. Torn de mobilitat. Respecte als aspirants que hagen optat pel torn de mobilitat, el tribunal, amb caràcter previ a la data en què comencen o hagueren acabat les proves de torn lliure, haurà procedit a la valoració dels mèrits i realització de l'entrevista, fent pública la relació d'aspirants aprovats, per ordre de puntuació aconseguida, sense que puguen declarar que han superat el procés selectiu un número d'aspirants superior al de places convocades; i prèvia presentació de la documentació exigida, elevarà proposta de nomenament a l'òrgan competent.
  
8.2. Torn lliure. Finalitzades les proves selectives, el tribunal farà pública la relació d'aspirants aprovats, si n'hi haguera, per ordre de puntuació aconseguida, i elevarà esta relació a l'òrgan competent, i remetrà l'acta de l'última sessió, sense que puguen declarar que ha superat el present procediment selectiu un número d'aspirants superior al de places convocades.
  
Prèvia presentació de la documentació exigida, els aspirants proposats s'incorporaran a l'Institut Valencià de Seguretat Pública per a realitzar el primer curs de capacitació teoricopràctic que es celebre, integrat per dos fases, una de formació i selecció en l'IVASP, amb una duració de quatre mesos i una altra, una vegada superada l'anterior, de pràctiques en el mateix ajuntament amb una duració de dos mesos.
  
Prèviament, i amb efectes fins a la duració d'este curs, seran nomenats funcionaris en pràctiques, i els serà d'aplicació el que preveu l'article 2 i concordants del Reial Decret 456/1986, de 10 de febrer.
  
Una vegada superat el curs, l'institut comunicarà a l'òrgan competent la relació dels aspirants que hagen superat el curs, amb indicació de les qualificacions obtingudes. Els aspirants que no superaren el curs teoricopràctic podran incorporar-se al curs immediatament posterior. No obstant, cessaran com a funcionaris en pràctiques i podran ser nomenats novament quan s'incorporen al següent curs. Si no superen este segon, perdran definitivament el dret de reserva de la plaça.
  
9. Presentació de documents
  
Els aspirants proposats pel tribunal, hauran d'aportar davant de la corporació, en el termini de 20 dies hàbils des que es faça pública la relació d'aspirants aprovats, els documents acreditatius de les condicions de capacitat i requisits exigits en la norma segona de la present convocatòria:
  
a) Certificació de naixement expedida pel Registre Civil corresponent o fotocòpia del DNI degudament compulsada.
  
b) Original o fotocòpia compulsada del títol acadèmic exigible segons la corresponent convocatòria.
  
c) Declaració de no haver sigut separat per mitjà d'expedient disciplinari en qualsevol administració o ocupació pública, així com de no trobar-se inhabilitat penalment per a l'exercici de funcions públiques
  
d) Fotocòpia compulsada dels permisos de conducció.
  
Els aspirants que tingueren la condició de funcionaris de carrera quedaran exempts de justificar documentalment les condicions generals a què es referix la base 2, que ja hagueren sigut provades per a obtindre el seu anterior nomenament. En tot cas, hauran de presentar original o fotocòpia compulsada del seu nomenament com a funcionari de carrera i el títol acadèmic exigit.
  
Els aspirants que dins del termini indicat, i excepte en cas de força major, no presentaren la documentació, o de la documentació presentada, es deduïra que no tenen algun dels requisits exigits, no podran ser nomenats funcionaris i açò donarà lloc a la invalidesa de l'actuació de l'interessat i la nul·litat subsegüent dels actes del tribunal respecte a este, sense perjuí de la responsabilitat en què pogueren haver incorregut per falsedat en la seua instància.
  
10. Nomenament
  
10.1. Torn de mobilitat. Presentada la documentació exigida i efectuat el nomenament com a agent de la policia local de l'Ajuntament de Sueca, hauran de prendre possessió en la plaça obtinguda dins dels 15 dies següents al moment del cessament en l'ajuntament de procedència, que haurà d'efectuar-se dins dels cinc dies hàbils següents a la data de notificació del nomenament.
  
El còmput dels terminis de cessament i presa de possessió s'iniciarà quan finalitzen els permisos o llicències que, si fa al cas, hagen sigut concedides als interessats. Els participants en els concursos de mobilitat estaran obligats a donar trasllat, per escrit, de tals permisos o llicències a l'Ajuntament de Sueca.
  
El termini entre el cessament i la presa de possessió es considerarà com a servei actiu, i s'aplicarà el que preveu la disposició addicional del Decret 88/2001, de 24 d'abril, del Govern Valencià. Les instàncies formulades pels peticionaris seran vinculants, i els destins adjudicats, irrenunciables, una vegada transcorregut el termini de presentació d'instàncies, llevat que abans de finalitzar el termini de presa de possessió s'haguera obtingut un altre destí per convocatòria pública, circumstància que haurà de comunicar-se a l'Ajuntament de Sueca.
  
10.2. Torn lliure. Complits els requisits precedents, i si és el cas, superat el corresponent curs de capacitació, s'efectuarà el nomenament dels aspirants proposats com a funcionaris de carrera, havent de prendre possessió del càrrec en el termini de 30 dies a comptar de l'endemà a aquell en què els siga notificat el nomenament.
  
11. Incidències
  
El tribunal queda autoritzat per a resoldre els dubtes que es presenten i prendre els acords necessaris per al correcte ordre del procés selectiu en tot el que no es preveu en les presents bases.
  
12. Normativa i recursos
  
12.1. La convocatòria es regirà, en el que es no preveu en estes bases, per la normativa bàsica estatal sobre la funció pública continguda en la Llei 30/1984, de 2 d'agost, modificat per la Llei 22/1993, de 29 de desembre, en el Text Refós aprovat per Reial Decret Legislatiu 781/1986, de 18 d'abril; Reial Decret 896/1991, de 7 de juny, així com per la normativa autonòmica valenciana sobre funció pública; Decret 33/1999, de 29 de març, Llei 6/1999, de 19 d'abril, de Coordinació de la Policia Local i la resta de normes reglamentàries.
  
12.2. Contra les presents bases, l'acord aprovatori de les quals és definitiu en la via administrativa, podrà interposar-se pels interessats legitimats un dels recursos següents:
  
a) Amb caràcter potestatiu, recurs de reposició davant de l'òrgan que va dictar l'acte recorregut, en el termini d'un mes, a comptar des de l'endemà de la publicació de l'extracte d'estos en el Boletín Oficial del Estado. Si transcorreguera un mes des de l'endemà de la interposició del recurs de reposició sense que este haja sigut resolt, podrà entendre's que ha sigut desestimat i interposar recurs contenciós administratiu, a la seua elecció, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de sis mesos.
  
b) Recurs contenciós administratiu, a elecció seua, davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la publicació de l'extracte en el Boletín Oficial del Estado.
  
12.3. Contra tots els actes administratius definitius que es deriven de les bases podran ser interposats pels interessats els oportuns recursos en els casos i en la forma establits en la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en la Llei 9/1998, de 13 de juliol, Reguladora de la Jurisdicció Contenciosa Administrativa (BOE núm. 167, de 14.07.1998).
  
12.4. Si tinguera entrada qualsevol al·legació, suggeriment, reclamació o petició de revisió per escrit sobre la puntuació atorgada pel tribunal o una altra circumstància relativa al desenvolupament de les proves durant els 5 dies següents a la publicació de les puntuacions de cada prova o exercici, serà el tribunal qui decidisca sobre estes en la següent sessió, i ho ressenyarà en la corresponent acta, tot això sense perjuí del que establix esta base 12 respecte a la interposició de recursos, que es regirà per les normes generals sobre procediment i règim jurídic de les administracions públiques.
  
13. Publicació
  
Les presents bases es publicaran en el Butlletí Oficial de la Província de València i l'anunci de la convocatòria en extracte en el Diari Oficial de la Generalitat Valenciana i Butlletí Oficial de l'Estat.
  
Normes específiques
  
Per al torn lliure.
  
Exercici únic.
  
Primera part. Mesurament d'estatura. Tindrà el caràcter d'obligatòria i eliminatòria, amb la qualificació d'apte o no apte.
  
Test psicotècnic. De caràcter obligatori i eliminatori en els dos torns.
  
Es realitzarà un o diversos test dirigits a valorar les aptituds i actituds de l'aspirant per a l'exercici del lloc de treball de policia local. Si es considerara necessari, es procedirà a la realització d'una entrevista personal a tots o alguns dels aspirants. Per al plantejament i correcció de la prova test, així com per a la realització de les entrevistes, si és el cas, el tribunal estarà necessàriament assistit per almenys un llicenciat en Medicina i un altre en Psicologia, que aplicaran el reconeixement psicotècnic d'acord amb el que establix l'annex I. La qualificació dels exercicis psicotècnics serà d'apte o no apte, havent de superar l'aspirant com a mínim, en el cas dels factors d'aptituds, quatre dels 6 factors a valorar, i havent de superar, en tots els casos, el factor d'agilitat mental.
  
La superació d'estes proves en els municipis de la Comunitat Valenciana, expressament homologades per l'IVASP, tindrà una validesa d'un any des de la seua realització i eximirà l'aspirant de tornar a realitzar-les durant este període.
  
Segona part. Proves d'aptitud física. De caràcter obligatori i eliminatori.
  
Consistirà a superar proves d'aptitud física que posen de manifest la capacitat per a l'exercici del lloc de treball, amb el contingut i marques que s'especifiquen a continuació:
  
- Pujada de corda amb presa de peus: homes, 4 metres ; dones, 3 metres.
  
- Salt de longitud amb cursa: homes, 4 metres; dones 3,80 metres.
  
- Salt d'altura: homes: 1,10 metres; dones 1 metre.
  
- Cursa de velocitat de 60 metres: homes, 10 segons; dones, 12 segons.
  
- Cursa de resistència de 1.000 metres: homes, 4 minuts; dones, 4 minuts i 10 segons.
  
La qualificació d'este exercici serà d'apte o no apte, havent de superar com a mínim quatre de les proves per a ser qualificat com a apte.
  
Els certificats de superació de proves físiques hauran d'ajustar-se als temps i marques establits en l'Ordre d'1 de juny de 2001, de la Conselleria de Justícia i Administracions Públiques, de desenvolupament del Decret 88/2001, de 24 d'abril, del Govern Valencià, pel qual s'establixen les bases i criteris generals uniformes per a la selecció, promoció i mobilitat de les policies locals de la Comunitat Valenciana, escala bàsica i auxiliars de policia.
  
Tercera part. Grup V. De caràcter obligatori i no eliminatori.
  
Consistirà a contestar per escrit un qüestionari de 25 preguntes amb quatre respostes alternatives, de les quals només una d'estes serà la correcta, en un temps màxim de 50 minuts en relació amb els temes que componen el grup V, del temari que figura en l'annex III.
  
Per a la correcció d'esta prova es tindran en compte en tot cas, les contestacions errònies.
  
Este exercici es qualificarà de 0 a 5 punts.
  
Quarta part. Guia de carrers. De caràcter obligatori i eliminatori.
  
Consistirà en la realització d'una prova relacionada amb les funcions i competències policials, en la qual assenyalant un punt de partida dins de la jurisdicció territorial de l'Ajuntament de Sueca, es determinarà un altre punt de destí o arribada, i l'aspirant haurà d'anomenar tots i cada uns dels carrers o vies a recórrer en l'itinerari més aconsellable a seguir. La duració serà d'una hora. Només ha d'indicar un itinerari, la presentació de mes d'un itinerari donarà lloc a la no superació de l'exercici.
  
La qualificació d'esta part serà de 0 a 10 punts i per a superar-la s'haurà d'obtindre un mínim de 5 punts.
  
Cinquena part. Supòsit policial. De caràcter obligatori i eliminatori.
  
Consistirà en la realització d'un exercici escrit, amb una duració màxima d'una hora, que fixarà el tribunal abans de la seua realització, que versarà sobre el desenvolupament d'un supòsit policial sobre les activitats, funcions i serveis propis de l'ocupació a què s'opta, així com, si és el cas, sobre la redacció de documents policials. Es valorarà la claredat i exposició de totes les actuacions i mesures que hagen d'adoptar-se en relació amb el supòsit plantejat.
  
La qualificació d'esta part serà de 0 a 10 punts i per a superar-la s'haurà d'obtindre un mínim de 5 punts.
  
Sisena part. Qüestionari Grups I a IV. De caràcter obligatori i eliminatori.
  
Consistirà a contestar correctament per escrit, un qüestionari de 75 preguntes amb quatre respostes alternatives, una d'estes certa, en un temps màxim d'una hora i 30 minuts sobre els temes relacionats en els grups I al IV, ambdós inclusivament, del temari que figura en l'annex III. Per a la correcció d'esta prova es tindran en compte en tot cas, les contestacions errònies.
  
La qualificació d'este exercici serà de 0 a 10 punts, i caldrà obtindre una qualificació de 5 punts per a superar-lo.
  
Setena part. Redacció de temes. De caràcter obligatori i eliminatori.
  
Consistirà a desenvolupar per escrit durant un temps màxim d'una hora i 30 minuts, dos temes triats per l'aspirant de quatre extrets per sorteig, un de cada un dels grups primer a quart, ambdós inclusivament, que componen el temari. Estos temes seran llegits en sessió pública davant del tribunal, que podrà formular les preguntes o aclariments que sobre el seu contingut jutge oportunes. Es valorarà la claredat d'idees, la facilitat d'expressió verbal i el coneixement sobre els temes exposats.
  
La qualificació d'esta part serà de 0 a 10 punts i per a superar-la s'haurà d'obtindre un mínim de 5 punts.
  
Huitena part. Reconeixement mèdic. De caràcter obligatori i eliminatori per als dos torns.
  
A practicar pel tribunal mèdic que es designe a este efecte. Es realitzaran totes les proves clíniques, analítiques o complementàries o de qualsevol altra classe, que es consideren necessàries per a comprovar que l'opositor no està sotmés en el quadre d'exclusions que figura en l'annex II.
  
La qualificació d'esta prova serà d'apte o no apte.
  
La superació d'esta prova, homologada expressament per l'IVASP, tindrà una validesa d'un any des de la seua realització, i quedaran exempts de realitzar-la aquells que, durant este període, l'hagen superada, sempre que no es produïsquen malalties que, a juí del tribunal mèdic, justifiquen tornar-les a passar.
  
Novena part. Entrevista. De caràcter obligatori i no eliminatori.
  
En l'entrevista personal, es valorarà i comprovarà l'aptitud, eficàcia i iniciativa de l'aspirant, i es valorarà fins a un màxim d'1 punt.
  
Desena part. Valencià. De caràcter obligatori i no eliminatori.
  
Consistirà en la traducció del valencià al castellà i viceversa, d'un text proposat pel tribunal, en un temps a determinar.
  
Este exercici es qualificarà de 0 a 4 punts.
  
Qualificació de l'exercici.
  
El tribunal qualificador queda facultat per a la determinació del nivell mínim exigit per a l'obtenció de les qualificacions esmentades i de conformitat amb el sistema de valoració que s'adopte en cada part de l'exercici.
  
La valoració de les diferents parts de l'exercici únic s'efectuarà per mitjà de l'obtenció de la mitjana aritmètica de cada un dels membres del tribunal de selecció, havent de rebutjar-se a estos efectes totes les puntuacions màximes i mínimes quan entre estes existisca una diferència de 4 punts o més, i servirà, si és el cas, com a punt de referència la puntuació màxima obtinguda. L'esmentada diferència serà de 2 punts, quan es tracte de valorar els temes locals. Llevat que la puntuació es consensue pel tribunal per unanimitat.
  
Fase de concurs
  
Per al torn de mobilitat.
  
Per a poder participar en el concurs, prèviament a la valoració dels mèrits, es verificarà el compliment del requisit establit en la base 2.2.d) a través del reconeixement d'aptituds medicointel·lectuals, amb el desenvolupament establit en les normes específiques.
  
En la fase de concurs es valoraran els mèrits següents:
  
1. Titulació acadèmica
  
Fins a un màxim de 15,00 punts.
  
a) Grup A: Doctor 10'00 punts.
  
Llicenciat o equivalent 8,00 punts.
  
b) Grup B: Diplomat Universitari o equivalent 7,00 punts.
  
c) Diplomat en Criminologia: 7,00 punts.
  
d) Grup C: Batxillerat, FP 2N grau: 5,00 punts.
  
e) Superació de les proves d'accés a la universitat per a majors de 25 anys: 5,00 punts.
  
No es valoraran com a mèrit aquestes titulacions que figuraren com a requisit per a la provisió del lloc de treball, ni aquestes que foren imprescindibles per a la consecució d'altres de nivell superior.
  
2. Grau personal
  
S'adjudicarà un màxim de 3,00 punts per estar en possessió d'un determinat grau personal consolidat dins de la carrera administrativa de la forma següent:
  
a) Per posseir un grau personal superior al nivell del lloc sol·licitat: 3,00 punts
  
b) Per posseir un grau personal igual al nivell del lloc sol·licitat: 2,00 punts
  
c) Per posseir un grau personal inferior al nivell del lloc sol·licitat: 1,00 punt
  
3. Antiguitat
  
Fins a un màxim de 20,00 punts.
  
- Per cada any complet d'antiguitat en la mateixa escala i categoria de la policia local o superior: 1,50 punts.
  
- Per cada any complet d'antiguitat en la categoria inferior de la policia local: 1,25 punts.
  
- Per cada any complet d'antiguitat prestat en altres forces i cossos de seguretat: 0,50 punts per any complet, fins a un màxim de 10,00 punts.
  
- Per cada any complet d'antiguitat prestat en qualsevol administració pública: 0,25 punts per any complet, fins a un màxim de 10,00 punts.
  
4. Altres mèrits
  
Fins a un màxim de 15 punts:
  
Coneixement del Valencià acreditat amb Certificat Oficial de la Junta Qualificadora de Coneixements del Valencià:
  
- Coneixements Orals: 0,75 punts
  
- Certificat de Grau Elemental: 1,25 punts
  
- Certificat de Grau Mitjà: 2,50 punts
  
- Certificat de Grau Superior: 3,00 punts
  
Coneixement d'un o més idiomes acreditats documentalment, per mitjà de certificació expedida per la facultat o escola oficial reconeguda, 3 punts per cada un. La superació dels distints cursos complets que conformen els estudis oficials de les distintes facultats o escoles oficials, es valorarà a raó de 0,60 punts per curs complet.
  
5. Cursos organitzats per l'IVASP o organismes anàlegs.
  
Fins a un màxim de 30 punts.
  
Per la realització de cursos organitzats o homologats per l'IVASP, ajustats al següent barem:
  
 Diploma Certificat Certif. aprof.
  
Nombre d'hores d'assisténcia d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
Quan es tracte de cursos de duració inferior a la mínima abans esmentada, la seua puntuació vindrà donada per la suma del còmput d'hores i/o assistència. En el cas d'haver impartit hores com a professor en els cursos, es puntuaran amb el barem corresponent al certificat d'aprofitament i sense superar per este concepte el màxim de 10 punts.
  
Els cursos organitzats i impartits per l'IVASP, realitzats amb anterioritat a la data d'entrada en vigor de la Resolució de la Direcció General d'Interior de 24 de març de 1995, sobre cursos de formació impartits per l'IVASP (10 d'abril de 1995), així com els realitzats pel Ministeri d'Interior o altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes, les dos expressament reconegudes per l'IVASP, es valoraran en tot cas amb la puntuació corresponent al diploma d'assistència.
  
Els cursos bàsics de formació inicial i els cursos de capacitació no seran objecte de puntuació.
  
Els cursos de dispensa en un grau del requisit de titulació es puntuaran, si és el cas, com a cursos amb diploma d'assistència. No seran puntuables si ja es van tindre en compte a efectes de titulació acadèmica per a promoció interna.
  
6. Premis, distincions i condecoracions.
  
Fins a un màxim de 10 punts
  
Per estar en possessió de la Placa Col·lectiva al Mèrit Policial de la Generalitat Valenciana, 1,00 punt.
  
Per estar en possessió de la Placa Individual al Mèrit Policial de la Generalitat Valenciana, 3,00 punts.
  
Per estar en possessió de la Medalla al Mèrit Policial de la Generalitat Valenciana, 2,00 punts.
  
Per ser objecte de felicitació o menció individual pel director general de la conselleria competent en matèria de policia local, 1,00 punt per cada una d'estes.
  
Per ser objecte de felicitació o menció col·lectiva pel director general de la conselleria competent en matèria de policia local, 0,25 punts per cada una d'estes.
  
Per condecoracions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,50 punts per cada un d'estos.
  
Si la condecoració és concedida a títol col·lectiu la puntuació serà de 0,25 punts per a cada un d'estos.
  
Per premis, distincions, felicitacions o mencions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,25 punts per cada un d'estos.
  
7. Altres mèrits
  
Fins a un màxim de 4 punts.
  
Igualment es valoraran els coneixements en administració i gestió de recursos humans i informàtica, títols de socorrista aquàtic, primers auxilis, curs de submarinisme, arts marcials, defensa personal, felicitacions, així com els cursos inclosos en el Pla de Formació Contínua i altres degudament acreditats i no valorats en els anteriors apartats, tots estos lliurement reconeguts pel tribunal qualificador, fins a un màxim de 0'25 punts per mèrit acreditat.
  
La intervenció com a ponent en conferències i seminaris relacionats amb l'activitat policial i reconeguts per l'IVASP es valoraran fins a un màxim de 0,50 punts.
  
Les publicacions relacionades amb l'activitat policial es valoraran fins a un màxim de 0'75 punts per cada una d'estes.
  
Els mèrits al·legats i qualsevol altra dada hauran de ser referits a la data de finalització del termini de presentació d'instàncies
  
En qualsevol moment del procés d'adjudicació podran demanar-se formalment els aclariments per part dels interessats, o si és el cas, la documentació addicional que s'estima necessària per a la comprovació dels mèrits.
  
L'ordre de prioritat per a l'adjudicació de les places vindrà donada, per la major puntuació total obtinguda a la vista dels mèrits al·legats. En cas d'empat, s'acudirà a dirimir-ho, a la major puntuació dels cursos realitzats. En cas de persistir l'empat s'acudirà a la data de naixement, i s'adjudicarà la plaça al sol·licitant de major edat.
  
ANNEX I
  
Barem per al reconeixement psicotècnic. Factors a valorar:
  
1. Aptituds mentals
  
- Raonament verbal: Com el seu nom indica, constituïx una mesura de l'aptitud per a comprendre conceptes, expressats a través de la paraula. S'aprecia més la capacitat per a abstraure, generalitzar i pensar de manera constructiva. Constituïx un valuós índex del nivell ocupacional a què un subjecte pot aspirar, ja que en moltes tasques, hi ha relació positiva entre el nivell de responsabilitat que tenen assignat i el grau de profunditat, per tant, han de ser compreses les idees expressades verbalment.
  
- Raonament abstracte: S'intenta apreciar l'agilitat mental amb formes no verbals, ja que l'habilitat per a raonar amb paraules no és idèntica a l'habilitat per a raonar amb figures, el test raonament abstracte no substituïx adequadament el raonament verbal, però pot servir com a element de confrontació.
  
- Rapidesa i precisió preceptiva: És una anàlisi ràpida de situacions complexes, ideat per a valorar la rapidesa de respostes en tasques de tipus perceptiu.
  
- Atenció i resistència a la fatiga és una prova que exigix una gran concentració i resistència a la monotonia. En conseqüència este instrument pot apreciar l'aptitud o capacitat per a concentrar-se en tasques la principal característica del qual és la rapidesa perceptiva, junt amb l'atenció continuada.
  
- Agilitat mental: Capacitat per a comprendre situacions, les relacions que existixen entre estes, poder captar les estructures de les esmentades relacions i tindre un mètode sistemàtic de raonament.
  
- Memòria visual: Capacitat per a recordar situacions a través del sentit de la vista.
  
2. Personalitat
  
Sentit de la disciplina i de l'autoritat.: conformitat davant de les normes i demandes dels seus superiors. Persona que sol ser sòbria i digna de confiança, així com dominada pel sentit del deure, perseverant, responsable i organitzada.
  
Sentit de la iniciativa: persona no inhibida, disposada a intentar noves coses, pot suportar sense fatiga les vicissituds del tracte amb la gent i les situacions emocionals aclaparadores.
  
Seguretat en si mateix. Fermesa personal: Capacitat pràctica i realista. La confiança en si mateix i la seua capacitat per a tractar amb coses, és madura i poc ansiosa; és flexible i segura.
  
Desenvolupament de conductes cooperatives. Capacitat d'integració en el grup. Grau en què les persones s'ajuden entre si i es mostren amables i cooperatives amb els companys.
  
Persona adaptable, animosa, interessada pels altres. Bona col·laboradora amb el treball de grup.
  
Autocontrol dels impulsos i emocions: persona amb molt de control de les seues emocions i de la seua conducta en general. Acurada i oberta socialment. Evidencia el que comunament es coneix com a respecte a si mateix, té en compte la reputació social.
  
Serenitat: persona assossegada, relaxada i tranquil·la.
  
Capacitat empàtica i de maneig de la relació interpersonal: persona socialment desimbolta, no inhibida, amb bona capacitat per a aconseguir i mantindre contactes personals.
  
Neutralitat efectiva en l'exercici professional: persona responsable i organitzada, les seues metes es troben dins de la normativa social. Fa el que socialment és correcte, seguint estrictament les normes; fent el que és acceptat i idoni.
  
Capacitat d'automotivació: capacitat de sentir-se satisfet pel que fa a la seua ocupació. Grau en què una persona es preocupa per la seua activitat i s'entrega a esta. Característiques del test aptitudinal (puntuacions decils-Nivells uniformes aconsellables):
  
Torn lliure:
  
- Raonament verbal: 4,00
  
- Raonament abstracte: 3,50
  
- Rapidesa i precisió preceptiva: 4,00
  
- Atenció i resistència a la fatiga: 4,00
  
- Agilitat mental: 3,50
  
- Memòria visual:4,00
  
Torn de mobilitat:
  
- Raonament verbal: 3,50
  
- Raonament abstracte: 3,00
  
- Rapidesa i precisió preceptiva: 3,50
  
- Atenció i resistència a la fatiga:3,50
  
- Agilitat mental:3,00
  
- Memòria visual: 3,50
  
Característiques del test actitudinal:
  
Per a l'avaluació de les proves actitudinals són factors preferents a tindre en compte, d'acord amb l'ordre d'importància que a continuació s'expressa, els següents:
  
1. Autocontrol
  
2. Serenitat
  
3. Capacitat empàtica i maneig de les relacions interpersonals
  
4. Sentit de la disciplina i de l'autoritat
  
5. Desenvolupament de conductes corporatives i capacitat d'integració
  
6. Seguretat i fermesa personal
  
7. Sentit de la iniciativa
  
8. Neutralitat professional
  
9. Qualsevol altre d'anàloga significació als anteriorment referenciats
  
A més, haurà de realitzar-se una anàlisi global de l'estructura de la personalitat, i en cas de no ajustar-se al perfil establit, si el tècnic i el tribunal ho consideren oportú abans de l'eliminació de l'opositor, les esmentades proves hauran de contrastar-se per mitjà d'entrevista.
  
La qualificació dels exercicis psicotècnics serà d'apte o no apte, havent de superar com a mínim l'aspirant, en el cas dels factors d'aptituds quatre dels sis factors a valorar, i en tots els casos caldrà superar el factor d'agilitat mental.
  
ANNEX II
  
Quadre d'exclusions mèdiques
  
Torn lliure:
  
1. Obesitat o primesa superior al 25% del pes ideal, calculat segons la fórmula PI= 0,75 (talla en cm. 150) + 50, en aquells aspirants amb complexió atlètica s'acceptarà un 40% d'excés de la solució resultant d'aplicar la fórmula anterior.
  
2. Ull i visió:
  
2.1. Agudesa visual sense correcció inferior als dos terços de la visió normal en els dos ulls
  
2.2. Despreniment de retina
  
2.3. Estrabisme
  
2.4. Hemianòpsies
  
2.5. Discromatòpsies
  
2.6. Qualsevol altre procés patològic que, a juí del tribunal mèdic, dificulte de manera important l'agudesa visual
  
3. Oïda i audició
  
3.1. Agudesa auditiva que supose una pèrdua entre 1.000 i 3.000 hertzs a 35 decibels o de 4.000 hertzs a 45 decibels
  
4. Aparell locomotor
  
Alteracions de l'aparell locomotor que limiten o dificulten el desenvolupament del seu treball, o que puguen agreujar-se, a juí del tribunal mèdic, amb l'exercici del lloc de treball (patologia òssia d'extremitats, retraccions o limitacions funcionals de causa muscular o particular, defecte de columna vertebral i altres processos ossis, musculars i articulares).
  
5. Aparell digestiu
  
Qualsevol procés digestiu que, a juí del tribunal mèdic, dificulte l'exercici del lloc de treball.
  
6. Aparell cardiovascular
  
Hipertensió arterial de qualsevol causa, no havent de sobrepassar les xifres en repòs els 160 mn/hg en pressió sistòlica i els 90 mn/hg en pressió diastòlica; varius o insuficiència venosa perifèrica, així com, qualsevol altra patologia o lesió vascular que, a juí del tribunal mèdic, puga limitar l'exercici del lloc de treball.
  
A juí del tribunal es podrà repetir la prova quan concórreguen circumstàncies que així ho aconsellen.
  
7. Aparell respiratori.
  
L'asma bronquial, la broncopatia obstructiva, el pneumotòrax espontani (en més d'una ocasió) la tuberculosi pulmonar activa i altres processos de l'aparell respiratori, que dificulten el desenvolupament del seu treball.
  
8. Sistema nerviós
  
Epilèpsia, depressió, psicosi, tremolor de qualsevol causa, alcoholisme, toxicomania i altres processos patològics que dificulten el desenvolupament de la seua funció.
  
9. Pell i fàneres
  
Cicatrius que produïsquen limitació funcional i altres processos que dificulten o limiten el desenvolupament de la seua funció.
  
10. Altres processos patològics.
  
Diabetis, malalties transmissibles en activitat, malalties immunològiques sistèmiques, intoxicacions cròniques, hemopaties greus i qualsevol altre procés que, a juí del tribunal mèdic, limite o incapacite per al desenvolupament del seu treball.
  
Torn de mobilitat:
  
1. Obesitat o primor manifesta que dificulten o incapaciten per a l'exercici del lloc de treball.
  
2. Ull i visió
  
2.1 Agudesa visual amb correcció o sense, inferior als dos terços de la visió normal en els dos ulls.
  
2.2 Hemianòpsia completa i absoluta
  
3. Oïda i audició
  
Agudesa auditiva que supose pèrdua entre 1.000 i 3.000 hertzs a 45 decibels o 6.000 hertzs a 45 decibels.
  
4. Aparell locomotor
  
Qualsevol patologia òssia d'extremitats que produïsca retraccions o limitacions funcionals de causa muscular o articular.
  
5. Aparell cardiovascular
  
Hipertensió arterial mal controlada, que no haurà de sobrepassar les xifres en repòs els 170 mn/hg en pressió sistòlica i els 95 mn/hg en pressió diastòlica; a juí del tribunal mèdic, es podrà repetir la prova quan concórreguen circumstàncies que així ho aconsellen.
  
Varius ulceroses. Tromboflebitis Insuficiències cardíaques severes. Hipertròfia ventricular esquerra descompensada. Infart de repetició.
  
6. Aparell respiratori
  
La broncopatia crònica obstructiva. El pneumotòrax espontani (en més d'una ocasió).
  
7. Sistema nerviós
  
Epilèpsia, alcoholisme i toxicomania.
  
8. Pell i fàneres
  
Cicatrius que produïsquen limitacions funcionals.
  
9. Altres processos patològics
  
Malalties immunològiques sistèmiques.
  
Intoxicacions cròniques. Hemopaties greus.
  
ANNEX III
  
Programa
  
Grup primer: dret constitucional i administratiu
  
Tema 1. La Constitució espanyola de 1978. Estructura, contingut i principis bàsics. Reforma de la Constitució.
  
Tema 2. Organització política de l'estat espanyol. Classe i forma d'estat. Organització territorial de l'estat. La Corona: funcions constitucionals del rei. Successió i regència. La ratificació.
  
Tema 3. Les Corts Generals: les cambres. Composició, atribucions i funcionament. La funció legislativa. El poder executiu: el Govern. Relacions entre el Govern i les Corts Generals. El poder judicial. Estructura, organització i funcionament dels tribunals en el sistema espanyol.
  
Tema 4. L'organització territorial espanyola. Les comunitats autònomes. Els Estatuts d'Autonomia, òrgans i competències. Les administracions públiques: estatal, autonòmica i local.
  
Tema 5. Drets i deures fonamentals de la persona en la Constitució: la seua defensa i garantia. El tribunal Constitucional i el Defensor del Poble. La suspensió dels drets i llibertats.
  
Tema 6. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. L'administració de justícia.
  
Tema 7. L'administració pública. La hisenda pública i l'administració tributària. El ciutadà i l'administració.
  
Tema 8. El dret administratiu: fonts. La llei. Normes no parlamentàries equiparades a la llei. El reglament, concepte i classes.
  
Tema 9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionador administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.
  
Tema 10. La Unió Europea: institucions. L'ordenament jurídic de la Comunitat Europea. La recepció, aplicació i control del dret comunitari a Espanya.
  
Grup segon: règim local i policia
  
Tema 11. El municipi: òrgans unipersonals de govern. L'alcalde. Els tinents d'alcalde. Els regidors.
  
Tema 12. Òrgans col·legiats de govern. El Ple de l'ajuntament. La Junta de Govern Local. Òrgans consultius i participatius: les comissions informatives.
  
Tema 13. La funció pública en general i els funcionaris de les entitats locals. Organització de la funció pública local. El personal al servei de les administracions locals: concepte i classes. Drets i deures dels policies locals. Adquisició i pèrdua de la condició de funcionari.
  
Tema 14. Responsabilitat dels funcionaris públics. Reglament de règim disciplinari. Incoació i tramitació d'expedients.
  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans d'Alcaldia.
  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de forces i cossos. Policia governativa i judicial.
  
Tema 17. La policia local. Ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.
  
Tema 18. El binomi policia local-ciutadà. Principis bàsics i normes d'actuació. Suports ètics. Règim disciplinari dels funcionaris de policia local.
  
Tema 19. La legislació sobre policies locals i de coordinació de policia local de la Comunitat Valenciana. La coordinació de les policies locals. Estructura i organització de les policies locals de la Comunitat Valenciana. Règim estatutari.
  
Tema 20. L'Institut Valencià de Seguretat Pública. Regulació legal. Finalitats i funcions. La formació de les policies locals de la Comunitat Valenciana. El registre de les policies locals. Sistema retributiu de les policies locals de la Comunitat Valenciana. Premis i distincions.
  
Grup tercer: dret penal, policia administrativa i sociologia.
  
Tema 21. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.
  
Tema 22. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.
  
Tema 23. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. Infraccions a les disposicions de trànsit i seguretat constitutives de delicte.
  
Tema 24. Delictes contra el patrimoni i l'ordre socioeconòmic: robatoris, furts, extorsió, robatori i furt de vehicles.
  
Tema 25. Delictes contra l'administració pública: prevaricació i altres comportaments injustos; abandó de destí i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.
  
Tema 26. Llei Orgànica Reguladora del Procediment Habeas Corpus. De la denúncia i la querella. De l'exercici del dret de defensa. L'assistència d'advocat. El tractament de presos i detinguts. L'entrada i registre en lloc tancat.
  
Tema 27. La policia judicial. De la comprovació del delicte i esbrinament del delinqüent. Funcions de la policia local com a policia judicial. L'atestat policial.
  
Tema 28. Policia administrativa. Protecció civil. Medi ambient. Urbanisme. Patrimoni historicoartístic. Ocupació de les vies públiques. Escolarització. Espectacles i establiments públics. Venda ambulant.
  
Tema 29. Els grups socials. Formació dels grups socials. Les masses i la seua tipologia. El procés de socialització.
  
Tema 30. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant de situació de desastres.
  
Grup quart: policia de trànsit i circulació.
  
Tema 31. El trànsit i la seguretat vial: concepte i objectius. L'home com a element de seguretat vial. Els conductors. Els vianants. El vehicle. Les vies.
  
Tema 32. Normativa general sobre trànsit, circulació de vehicles de motor i seguretat vial: la llei de bases i el seu text articulat. Tipificació de les principals infraccions. Infraccions de trànsit que constituïxen delicte. El Codi de Circulació i els seus preceptes encara vigents.
  
Tema 33. El Reglament General de Circulació. Estructura. Principals normes de circulació.
  
Tema 34. El Reglament General de Conductors. Normes generals. Classes de permisos de conduir i els seus requisits. Validesa. Equivalències.
  
Tema 35. Reglament General de Vehicles. Normes generals. Categories. Les seues condicions tècniques. La inspecció tècnica de vehicles. Assegurança obligatòria de responsabilitat civil. Infraccions i diligències policials.
  
Tema 36. Reglament del Procediment Sancionador en Matèria de Trànsit. Fases del procediment i contingut. Mesures cautelars: immobilització del vehicle. Retirada de vehicles de la via.
  
Tema 37. El transport. Classes de transport. Servei públic de viatgers i servei públic de mercaderies o mixt. El servei privat. Transport escolar i de menors. Transport de mercaderies perilloses.
  
Tema 38. Alcoholèmia. Legislació aplicable. Taxes d'alcoholèmia. Normes d'aplicació per a les proves reglamentàries. Infraccions i diligències policials.
  
Tema 39. Els accidents de trànsit: concepte i consideracions prèvies. Les seues causes. Classes i fases. Actuacions de la policia local en accidents de trànsit: d'urgència i tecnicoadministratives.
  
Tema 40. Òrgans competents en matèria de trànsit i seguretat vial. El Consell Superior de Trànsit. Especial consideració de les competències municipals.
  
Grup cinqué.
  
Tema 41. Sueca, toponímia. Demografia. Terme municipal: situació geogràfica. Agricultura. Límits, superfície i relleu. Les marjals. El riu Xúquer, els ullals, les séquies. Les partides. Les vies de comunicació, clima, festes, gastronomia. Desenvolupament urbà. Els poblats marítims. Les entitats locals menors. Les vies públiques, nomenclàtor, guia de carrers.
  
Tema 42. La corporació municipal. L'alcalde. Els tinents d'alcalde. La Junta de Govern Local. L'Equip de Govern. Institucions relacionades amb la policia local. El Reglament de la Policia Local de la Ciutat de Sueca. Capital de la Ribera Baixa, poblacions que la componen. Cap de partit judicial, poblacions que el componen. El Depòsit Municipal de Detinguts.
  
Tema 43. Persones il·lustres. Història local. La Carta Pobla. El títol de ciutat. Edificis emblemàtics. Patrimoni historicoartístic. Organismes oficials. Mercats. Esports. Cooperatives. Sanitat. Indústria i establiments. Pla d'emergència INAGRA.
  
Diligència. Per a fer constar que les presents bases que consten de 22 folis que segelle i rubrique al marge, van ser aprovades per la Junta de Govern Local en sessió ordinària celebrada el dia 18 d'abril de 2005.